Eskom verwelkom McKinsey se verskoningKevin Sneader, wêreldwye besturende vennoot van die internasionale konsultantefirma McKinsey. Foto: www.mckinsey.com Eskom het Maandag die verskoning van Kevin Sneader, wêreldwye besturende vennoot van die internasionale konsultantefirma McKinsey, verwelkom. Sneader het tydens ŉ toespraak by die Gordon Institute of Business Science om verskoning gevra dat die maatskappy Eskom te veel laat betaal het in ŉ omstrede ooreenkoms van byna R1 miljard wat met die staatskapingskandaal verbind word. Maroela Media het vroeër berig Sneader het erken McKinsey het Eskom te veel vir sy dienste gevra en die sage te lank laat uitrek. “Die fooi was daarop gerig om ons belegging terug te kry eerder as wat dit gestrook het met Eskom se situasie. In daardie konteks was die fooi te hoog. Dit moes nie gebeur het nie.” Eskom het in reaksie hierop gesê hy is in die proses om sy bestuursbeheerstelsels te versterk. “Die oënskynlike mislukking van ons eie bestuursprosesse tesame met onreëlmatighede en wanbestuur van verkrygingsprosesse het daartoe gelei dat mense vertroue in Eskom, sy prosesse en sy mense verloor het. Ons het baie om hieruit te leer soos wat ons ondersoek wat verkeerd gegaan het en as deel van die terugkry-proses,” het Eskom in ŉ verklaring gesê. “Terwyl ons steeds in die proses is om ons bestuurskontrolestelsels te versterk, sal ons voortgaan om ons interne kontrole-omgewing te hersien om te verseker dat ons kernkontrole nie net behoorlik ontwerp is nie, maar ook doeltreffend is.” Eskom het gesê die raad en die bestuur verwelkom McKinsey se instemming om die geld aan die kragvoorsiener terug te betaal. Volgens Eskom is hy vasbeslote om beslissend op te tree rakende onbehoorlike en onreëlmatige kontrakte. “In ooreenstemming hiermee sal ons poog om die res van die betaling vanaf Trillian, wat nie deel van die skikkingsooreenkoms was nie, terug te kry deur ŉ regsproses saam met die nasionale direktoraat van openbare vervolging (NDOV).” Phakamani Hadebe, Eskom se groep- uitvoerende hoof, het bevestig dat McKinsey die R902 miljoen aan die kragvoorsiener terugbetaal het. “Ons wil graag die batebeslagleggingseenheid, die NDOV en McKinsey bedank vir hul samewerking en bevestig dat ons die betaling van R902 miljoen ontvang het. Hierdie betaling is reeds ŉ groot stap in ons pogings om fondse terug te kry wat verlore gegaan het en die vertroue van mense terug te wen,” het Hadebe gesê. “Ons is toegewyd om weg te doen met finansiële wanbestuur en misdrywe en sal voortgaan om saam met die ses regulatoriese liggame en wetstoepassingsagentskappe te werk om korrupsie aan te spreek.”